ActionSA: Teenstrydige uitlatings oor samewerking met ANCHerman Mashaba, leier van ActionSA. (Foto: ActionSA) Senior lede van ActionSA het die afgelope naweek teenstrydige uitlatings gemaak oor of hulle bereid is om saam met die ANC in Gautengse metro’s te werk. ActionSA het verlede week vergader oor die toekoms van koalisies nadat die veelpartykoalisie in Johannesburg uit die kussings gelig is. Herman Mashaba, leier van ActionSA, het dit Vrydag tydens ’n Aardklop-gesprek onomwonde gestel dat die party oor sy “dooie liggaam” met die ANC in die bed sal klim. Bongani Baloyi, Gautengse voorsitter van ActionSA, en Michael Beaumont, ActionSA-voorsitter, het egter oor die naweek tydens onderhoude bevestig dat hul party bereid is om met die ANC in Gauteng te praat. Baloyi het in ’n onderhoud met Newzroom Afrika gesê hulle herevalueer hul posisie rakende koalisies en sal met alle partye in gesprek tree, insluitend die ANC. Volgens hom gaan dit daaroor om stabiliteit in die Gautengse metro’s te probeer bewerkstellig. Beaumont het ook in ’n onderhoud met Newzroom Afrika gesê net omdat hulle met alle partye in gesprek tree, beteken dit nie noodwendig dat hulle in ’n koalisie met die ANC sal gaan nie. ActionSA het vroeër gesê koalisies wat voortdurend op die randjie van ineenstorting is, kan nie doeltreffend dienste lewer nie. ActionSA se senaat het besluit om ’n hersiening van die party se benadering tot koalisies in plaaslike regering te begin en het begrip vir die magdom modaliteite waardeur samewerking uitdrukking kan vind. Met dié hersiening sal ActionSA ’n meer pragmatiese benadering tot koalisies aanneem, met ’n groter fokus op programme van dienslewering en stabiliteit. “Vir hierdie doel sal daar tydens die hersiening samesprekings begin word met alle politieke partye wat in die Gautengse metro’s verteenwoordig word om areas van ooreenkoms en samewerking te identifiseer,” het Beaumont in ’n verklaring gesê. Volgens die party sal hy as deel van die proses ook sy koalisievennote betrek om bekommernisse te bespreek wat verband hou met wedersyds ooreengekome diensleweringsprioriteite wat nie voldoende geprioritiseer is nie. “ActionSA sal ’n bilaterale skakeling met die DA inisieer om te bepaal of die twee partye introspeksie kan hou met die oog op verbeterde samewerking. “ActionSA glo dat sy betrokkenheid by koalisies gegrond moet wees op hul vermoë om op ’n stabiele wyse eerlike dienste aan die inwoners van hierdie munisipaliteite te lewer. Dit moet eerste voor alle ander oorwegings kom.”